CELEX: 32018D1787
Language: et
Date: 2018-10-19 00:00:00
Title: Nõukogu otsus (ÜVJP) 2018/1787, 19. november 2018, millega muudetakse otsust 2010/96/ÜVJP Somaalia julgeolekujõudude väljaõppe toetamiseks läbi viidava Euroopa Liidu sõjalise missiooni kohta ning pikendatakse selle kehtivust

20.11.2018   
               
               
                  ET
               
               
                  Euroopa Liidu Teataja
               
               
                  L 293/9
               
            
         NÕUKOGU OTSUS (ÜVJP) 2018/1787,
         19. november 2018,
         millega muudetakse otsust 2010/96/ÜVJP Somaalia julgeolekujõudude väljaõppe toetamiseks läbi viidava Euroopa Liidu sõjalise missiooni kohta ning pikendatakse selle kehtivust
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 42 lõiget 4 ja artikli 43 lõiget 2,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 15. veebruaril 2010 vastu otsuse 2010/96/ÜVJP (1) Somaalia julgeolekujõudude väljaõppe toetamiseks läbi viidava Euroopa Liidu sõjalise missiooni loomise kohta.
                  
               
                     (2)
                  
                  
                     Nõukogu 12. detsembri 2016. aasta otsusega (ÜVJP) 2016/2239 (2) muudeti otsust 2010/96/ÜVJP ning pikendati missiooni kestust kuni 31. detsembrini 2018.
                  
               
                     (3)
                  
                  
                     Poliitika- ja julgeolekukomitee soovitas pärast missiooni strateegilist läbivaatamist pikendada missiooni volitusi kahe aasta võrra.
                  
               
                     (4)
                  
                  
                     Otsust 2010/96/ÜVJP tuleks vastavalt muuta.
                  
               
                     (5)
                  
                  
                     Kooskõlas Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artikliga 5 ei osale Taani liidu kaitsepoliitilise tähendusega otsuste ja meetmete väljatöötamises ning rakendamises. Taani ei osale käesoleva otsuse rakendamises ning seega ei osale ta käesoleva missiooni rahastamises,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust 2010/96/ÜVJP muudetakse järgmiselt.
            
                        1)
                     
                     
                        Artikli 1 lõige 2 asendatakse järgmisega:
                        
                           „2.   Lõikes 1 sätestatud eesmärkide saavutamiseks lähetatakse Somaaliasse ELi sõjaline missioon, et tegeleda nii institutsioonide ülesehitamisega kaitsesektoris strateegiliste nõuannete abil kui ka toetada otseselt Somaalia riiklikku sõjaväge koolitamise, nõuannete ja juhendamise kaudu. Alates 2019. aastast aitab ELi sõjaline missioon eelkõige kaasa Somaalia riikliku sõjaväe koolitussuutlikkuse arendamisele, et anda taktikaliste üksuste koolitustegevused selleks vajalike tingimuste täitmisel üle; ta juhendab seoses Somaalia enda koostatava ja pakutava koolitusega. Samuti on ELi sõjaline missioon valmis toetama oma vahendite ja võimete piires teisi liidu toimijaid nende vastavate volituste täitmisel Somaalia julgeoleku ja kaitse valdkonnas.“
                        
                     
                  
                        2)
                     
                     
                        Artiklisse 10 lisatakse järgmine lõige:
                        
                           „7.   ELi sõjalise missiooni ühiste kulude lähtesumma ajavahemikul 1. jaanuarist 2019 kuni 31. detsembrini 2020 on 22 980 000 eurot. Otsuse (ÜVJP) 2015/528 artikli 25 lõikes 1 osutatud lähtesumma protsent on 0 % ja nimetatud otsuse artikli 34 lõikes 3 osutatud protsent on 0 %.“
                        
                     
                  
                        3)
                     
                     
                        Artikli 12 lõige 2 asendatakse järgmisega:
                        
                           „2.   ELi sõjalise missiooni volitused lõpevad 31. detsembril 2020.“
                        
                     
                  
         
            Artikkel 2
            Käesolev otsus jõustub selle vastuvõtmise päeval.
         
         
            Luxembourg, 19. november 2018
            
               
                  Nõukogu nimel
               
               
                  eesistuja
               
               F. MOGHERINI
            
         
         
            (1)  Nõukogu 15. veebruari 2010. aasta otsus 2010/96/ÜVJP Somaalia julgeolekujõudude väljaõppe toetamiseks läbi viidava Euroopa Liidu sõjalise missiooni kohta (ELT L 44, 19.2.2010, lk 16).
         
            (2)  Nõukogu 12. detsembri 2016. aasta otsus (ÜVJP) 2016/2239, millega muudetakse otsust 2010/96/ÜVJP Somaalia julgeolekujõudude väljaõppe toetamiseks läbi viidava Euroopa Liidu sõjalise missiooni kohta ning pikendatakse selle kehtivust (ELT L 337, 13.12.2016, lk 16).